Sabiħ kieku fil-ħajja kollox ward u żahar! Sabiħ kieku fil-ħajja lkoll qatt ma nweġġgħu lil xulxin! Kieku ara f'liema dinja qegħdin ngħixu! Imma rridu nkunu saqajna mal-art. Qegħdin fid-dinja, u lil xulxin xi darba se nweġġgħu żgur. F'konflitt dejjem hemm opportunità sabiħa: il-kapaċità tal-maħfra u r-rikonċiljazzjoni. Din mhix prietka. Lanqas paroli fil-vojt. Dan realtà! Minn ħajti u x'nitgħallem mingħand in-nies nara li m'hemmx isbaħ mill-maħfra. L-ewwel li jgawdi mill-maħfra huwa min jiġi mweġġgħa. Għax m'hemmx agħar milli ngħix bir-rabja u mill-għatx klubi għall-vendetta. Billi ngħid: "Issa npattihielu!" Jew "Ara kif ħa npattihielha!" Mhu ħa nieħu xejn. Anzi, is-sodisfazzjon ta' ftit minuti se jitfagħni f'infern kbir għal ħajti kollha. U r-raġuni hija waħda: nammetti u ma nammettix jiena wkoll inweġġa' lil ħaddieħor. Għalhekk jiena wkoll għandi bżonn min jaħfirli, min jiftaħli għajnejja, min jagħtini kelma li għall-ewwel theżżiżni imma mbagħad nara l-effetti pożittivi tagħha. Ilkoll kemm aħna għadna qegħdin nitgħallmu, u nibqgħu hekk sal-mewt. Dak hu l-bniedem: dejjem jiskopri orizzonti ġodda, dejjem jitbiegħed minn dak li jagħmillu l-ħsara u jagħmel ħsara wkoll lil għajru u jimxi lejn il-fejqan veru. Fil-ħajja hemm differenza kbira ta' kif narawha, jew ngħidu li ma niżbaljaw qatt u ma nibqgħux la bnedmin u lanqas Insara. Inkella nkunu realistiċi u ngħidu: "Isma'! Jien għandi bżonn infiq mit-tali u t-tali ħaġa. Għandi bżonn inħalli dan il-mod ta' mġiba u ninbidel!" Il-ħajja hija ħajja għax hemm din il-possibbiltà mill-isbaħ ta' fejqan. Fejqan veru! Fejqan li jibda' mill-mod kif naħsibha. Il-mod ta' kif ċertu affarijiet, dejjem bit-talb li nitlob lill-Mulej għax hu aqwa minni, ma nħallihomx jidħlu f'moħħi biex imbagħad iniġġsuli 'l qalbi. Fejqan li jidher kif inġib ruħi. Issa dan jitlob ħajja sħiħa. U ġieli ħajja f'din id-dinja ma tkunx biżżejjed biex uħud minna nissaffew mill-ħażen. Ikollna bżonn il-purgatorju wkoll. Il-kultura tal-maħfra u r-rikonċiljazzjoni tissawwar fina b'żewġ modi. L-ewwel nett, importanti ħafna li jkollna l-ħsibijiet ġusti dwarha; jiġifieri dawk il-ħsibijiet li jgħinuna u jħeġġuna ħa ngħożżu aktar dan il-valur daqshekk importanti f'ħajjitna. Għax b'hekk biss inkunu nistgħu ngħixu ħajja tassew ta' aħwa bejnietna. L-aqwa kelma fil-maħfra u r-rikonċiljazzjoni tibqa' dik ta' Ġesù Kristu, Dak li qatt ma żbalja. Qatt ma dineb. "Jekk ħuk jaqa' f'xi dnub, mur sibu waħdu u widdbu. Jekk jisma' minnek, tkun irbaħt lura lil ħuk" (Mt 18:15). Xi ġmiel! Il-Mulej Ġesù qiegħed jagħtina ċ-ċans, lili u lilek, li b'korrezzjoni aħna nirbħu lil ħutna li żbaljaw. Bħalma meta niżbalja jien u ħaddieħor jiftaħli għajnejja lili jkun rebaħni lura għall-Mulej! Tajjeb għalhekk li ninġarbu lkoll ma' dik il-mejda ħalli nikkoreġu u nfejqu lil xulxin. Imbagħad hemm prinċipju ieħor li rridu nżommu lkoll quddiem għajnejna: quddiem il-Mulej ilkoll kemm aħna tal-istess pezza! Midinbin! Ilkoll, iva, ħaqqna l-infern. Imma l-Mulej, fil ħniena tiegħu, ħafrilna; u jibqa' jaħfrilna, Imma b'kundizzjoni waħda: li naħfru lil min iweġġagħna. Din kelmtu! Żgur mhux tiegħi! "Għax jekk intom taħfru lill-bnedmin il-ħtijiet tagħhom, Missierkom li hu fis-smewwiet jaħfer lilkom ukoll. Imma jekk intom ma taħfrux lill-bnedmin il-ħtijiet tagħhom, lanqas Missierkom ma jaħfer lilkom il-ħtijiet tagħkom" (Mt 6 :14-15). Bil-maħfra nsibu l-paċi. Il-maħfra hija rigal mill-Mulej li rridu nitolbulu kuljum. U rridu wkoll inxammru jdejna għalih. Li nitlob għal min iweġġagħni huwa fejqan kbir. L-ewwel nett, għalija, għax ngħix fil-paċi u t-tbenġila tal-azzjoni li nkun irċevejt tibda' tinżel bil-mod il-mod. It-tieni, fuq il-persuna li tkun weġġgħetni, għax fuq din il-persuna nkun qed niġbor il-ġamar qawwi tal-imħabba ta' Kristu li tpatti bil-ġid għall-offiżi li tirċievi. Huwa biss dan it-tip ta' mħabba li tgħinna ngħixu fil-paċi f'din id-dinja u ddaħħalna fl-oħra. Kuraġġ nies! Mulej kabbarni fil-maħfra u r-rikonċiljazzjoni tiegħek. Ammen.